
I. HRVATSKA PRIJE TOMISLAVA. 


= qa ivna li je ta naša Hrvatska! Sa sjevera se prostire 
među dvjema velikim rijekama, kao što se raj ze- 
* maljski bio pružio među Eufratom i Tigrisom. Sa 
E==e8 zapada se spušta u sinje more, nabacano većim i 
manjim otočićima, kao da su đerdan oko djevojačkog vrata. 
Pružila se sa istočne strane kroz plodne ravnice, guste šume 
i tihe vode. K jugu se savija kroz klisure i neprohodne gu- 
dure, da opet zahvati morske valove! Lijepa je zaista naša 
domovina! 

U ovom kraju Balkana živjeli su u staro doba raz- 
ličiti narodi pod vladavinom rimskih careva. Naši su se 
pradjedovi počeli amo doseljivati prvom polovinom VI. v., 
a konačno su se smjestili i uredili u novoj domovini sredi- 
nom VII. v. Hrvati su zauzeli sjeverozapadni dio, braća im 
Srbi jugoistočni. Isprva su živjeli podijeljeni u različita 
plemena po župama, kojima je kao starješina na čelu bio 
župan. Kod dalmatinskih Hrvata prije je bilo takovih se- 
dam plemena, a poslije dvanaest. Kasnije, u svrhu bolje 
obrane od neprijatelja, više se župa združilo u jednu, i tako 
su postale kneževine sa knezom na glavi. 

Prva dva stoljeća boravka hrvatskoga naroda na 
jugu, zastrta su gustom koprenom. To je djetinje doba 
našega naroda, kad dijete ne zna da govori, a drugi o 
njemu ne vode računa. Kroz to je vrijeme naš narod pre- 
šao iz poganstva u kršćanstvo, rastao je i učio se. 

Početkom IX. v. Hrvati su već bili stupili na svjet- 
sku pozornicu. Tada su bili okupljeni u dvije kneževine. 
Prva je bila u staroj Panoniji, između rijeke Drave i Save 
i planine Kapele, a zvala se je Posavska Hrvatska. Ta je 
hrvatska kneževina bila podložna divljim Avarima, a po- 
slije su Hrvati postali podanici silnih franačkih careva. 
Drugu su kneževinu Hrvati osnovali u staroj Dalmaciji. 


Dalmatinska Hrvatska protezala se sa sjevera od rijeke 
Raše u Istri do Drima na jugu, pa od Jadrana do Drine. 
Ova se kneževina dijelila u Bijelu Hrvatsku od Raše do 
Cetine, u Bosnu oko gornjeg tijeka rijeke Bosne, te u Cr- 
venu Hrvatsku od Cetine do Drima. Crvena Hrvatska obu- 
hvatala je oblast Neretvansku od Cetine do Neretve, oblast 
Zahumsku od Neretve do Dubrovnika, oblast Travunjsku 
od Dubrovnika do Kolora, i oblast Dukljansku od Kotora 
do Drima. 

Sva ova zemlja bila je naseljena Hrvatima, a samo u 
dalmatinskim gradovima: Zadru. Splitu i Trogiru, te oto- 
cima: Rabu. Krku i Osoru, bili su nastanjeni kalini. Sa 
svim tim Hrvati nijesu se otuđili od mora, jer je i u nji- 
hovoj vlasti bila obala dalmatinska i drugi otoci. Oni su 
odmah uvidjeli važnost mora, sagradili su brodove i za tr- 
govinu i za ratovanje. U malo i u kratko oni su postali gos- 
podarima istočne obale Jadranskog mora, a strahom i tre- 
petom svim drugim narodima okolo mora. More je razni- 
jelo na daleko hrvatsko ime. ali je ono također bilo uz- 
rokom, da su susjedi htjeli zagospodovati hrvatskim mo- 
rem i zarobiti hrvatski narod. Hrvat se je uvijek tomu pro- 
tivio i do danas je ostao gospodarom svoga mora. 

Hrvatska je bila uprav na međašu istoka i zapada, 
između velikog carstva Franačkoga i carstva bizantinskoga. 
Za to su jednom i drugom rasle zazubice, da osvoje hrvat- 
sku zemlju, da hrvatski narod održe u svojoj vlasti, da im 
Hrvatska bude mostom za prodiranje bilo prema istoku, 
bilo prema zapadu. 

Kad su Franci uništili g. 796. avarsku državu i pod- 
jarmili posavske Hrvate, dođoše Franci do međaša dalma- 
tinske Hrvatske i htjedoše da i nju osvoje. Zbog toga do- 
šlo je do rata između oba carstva. Mirom g. 812. bila je 
Francima priznata vrhovna vlast nad dalmatinskim Hrva- 
tima, a Bizantincima ostadoše samo gradovi i otoci dalma- 
tinski. U znak pokornosti g. 814. poklone se franačkomu 
caru Ludoviku oba hrvatska kneza, posavski Ljutovid i dal- 
matinski Borna. 

Teško li je biti sužnjem, a još teže u okrutna i ne- 
milostiva gospodara. Takovi su bili Franci sa posavskim 
Hrvatima. Za to ustade njihov knez Ljutovid, da strese sa 
svog naroda tuđi jaram. Njemu se pridruže i neka bližnja 
srpska plemena i velik dio Slovenaca. Cetiri je godine Lju- 
tovid ratovao s Francima, ali jačoj sili nije mogao da odoli 
(823.). I ako knez Ljutovid, koji je stolovao u Sisku, nije 
pobijedio, ipak je njegovo djelovanje i nastojanje vri- 
jedno pohvale, jer je on prvi hrvatski vladar, koji je i ako 
za kratko vrijeme znao da okupi jedan dio Slovenaca i 


Srba, namjerom da osnuje veću državu od izvora Drave. 
Save i Soče do ušća Timoka u Dunav. Nije uspio ni njegov 
nasljednik knez Ratimir, jer je i on bio potučen (838.) i 
prisiljen na pokornost. Nu misao za slobodu bila je tim 
posijana i učvršćena u onom dijelu hrvatskoga naroda. Kad 
dođe nova zgoda i nastupe druge prilike, posavski će se Hr- 
vati opet sjetiti Ljutovidova nastojanja. 

Bilo je to pri kraju IX. v. Na ravnicama oko Du- 
nava i Tise pojavi se nov narod, Madžari. Pod vodstvom 
Arpada, svoga poglavice, oni krenuše iz svoje stare domo- 
vine preko Kijeva do srednjih Karpata i uđu u današnju 
Ugarsku (896.). Pade tako velika moravska država i Koce- 
ljeva kneževina s Blatnim gradom. Tim bješe uništene ne 
samo slavenske pitome zemlje, nego bi pogažena i satrta 
ona lijepa slavenska znanost, koju su sv. braća Ciril i Me- 
tod bili posijali i uzgojili među onim Slavenima. Osim toga 
divlji Madžari zađu kao klin u slavensko tijelo i prekinu 
dotadašnju vezu između sjevernih i južnih Slavena. Kako 
su se Madžari zalijetali u Njemačku i Italiju, zaprijeti 
pogibelj i posavskoj hrvatskoj kneževini. Madžari predoše 
Dravu na jug i počeše uznemirivati i udarati na Hrvate. 
Trebali su sada posavski Hrvati drugoga Ljutovida, ali ga 
u svom knezu ne nađoše. Uprav g. 896. nestaje traga knezu 
Braslavu. Našao se ipak drugi hrvatski knez, koji će braći 
skočiti u pomoć i osloboditi ih madžarskog ropstva. 

Nu pogledajmo prije, kako su Hrvati živjeli u 
drugoj kneževini, u dalmatinskoj Hrvatskoj. Njihovi su 
knezovi također priznavali vrhovnu vlast Franaka. Kako 
su već bili dosta jaki na moru. osobito oni u Neretvanskoj 
oblasti, to su im postali neprijateljima Mlečani, koji su 
htjeli imati glavnu riječ na Jadranu. Za kneza Mislava oko 
god. 830. spominju se prvi sukobi Hrvata s Mlečanima. Uz 
Mlečane domalo se na Jadranu iz Sicilije pojaviše i Sara- 
ceni, koji nijesu štedili ni hrvatske obale, ali se amo nijesu 
mogli ugnijezditi, kao što su učinili u južnoitalskom gradu 
Bariju. 

Poslije Mislava bio je u dalmatinskoj Hrvatskoj 
knez Trpimir (oko 845.—864.). On je praotac narodne hr- 
vatske vladarske porodice, koja je uz neke izuzetke vla- 
dala sve do pred kraj XI. v. Povelja, koju je dneva 4. 
ožujka 852. izdao knez Trpimir, prvi je pisani spomenik, 
koji spominje hrvatsko ime. U toj se ispravi Trpimir na- 
ziva knezom Hrvata, a njegova kneževina kraljevinom Hr- 
vatskom, i ako onda u Hrvatskoj nije se vladar zvao kra- 
ljem, nego knezom. U ispravi veli Trpimir, da je nedavno 
sagradio samostan i doveo mnoštvo fratara. Listina je ova 
izdata na Bijaćima, između Splita i Trogira, u blizini rim- 


skog Solina i blizu Klisa, gdje je valjda Trpimirova poro- 
dica živjela i imala svoje posjede i dvore. Uz Trpimira su 
bili župani kao njegovi savjetnici i pomagači, te komornici 
i dvorski svećenici. 

Za vladanja Trpimirova napadoše Bugari na Srbe, 
koji su onda obitavali one krajeve, kojom protječu Piva, 
Tara, Gornja Drina, Lim, Ibar i gornja zapadna Morava. 
Bugari navale na Srbiju hoteći je pokoriti, ali ih Srbi od- 
biju. I po drugi put pokušaše Bugari sreću, nu i sada bez 
uspjeha. Braća Mutimir, Stojmir i Gojnik poraze bugarsku 
vojsku. Nema dvojbe, da su Srbima u pomoć skočili Hrvati, 
pa za to onda Bugari okrenuše protiv Hrvata. Knez Trpi- 
mir potuče ih i prisili na mir. 

I ako je Trpimir imao tri sina: Petra, Zdeslava i 
Mutimira, ipak ga nijedan od njih ne naslijedi, nego kne- 
ževsku vlast preuzme knez Domagoj (864.—876.). koji nije 
bio u rodu s Trpimirom, a dvori sti mu bili negdje na sje- 
veru oko Nina i Knina. Za Domagoja opet se uhvate u 
koštac Mlečani i Neretvani. Ratovalo se izmjeničnom sre- 
ćom. Oko g. 866. mletački dužd udari na Hrvatsku s ja- 
kim brodovljem. Domagoj mu ponudi mir, a za tim sklopi 
s njim savez protiv zajedničkih neprijatelja Saracena, koji 
su iz Banja harali mletačke i hrvatske krajeve. Protiv Sa- 
racena složi se car franački Ludovik II. s bizantinskim Va- 
silijem i pozove Domagoja u društvo. Franci i Hrvati dneva 
2. veljače 871. osvoje Bari na juriš. Dok su Hrvati bili pod 
Barijem, Bizantinci pošalju protiv neretvanskih i hrvatskih 
obala svoju mornaricu, koja je izdajnički stala pljačkati i 
razarati hrvatske gradove. Kad Domagoj doznade za ovaj 
napadaj, uskipi gnjevom na nevjerne Bizantince i njihove 
pomagače Mlečane. Uze odmah po Jadranu da gusari i na- 
pada bizantinske i mletačke brodove. Za to je doznao i 
papa, pa je pisao Domagoju, da primiri ogorčenost Hrvata. 

Domagoja naslijedi sin Ujko (Inoslav) (876.—878.), 
a. Trpimirov sin Zdeslav. morade da bježi u Carigrad. Po- 
slije nepune tri godine vrati se Zdeslav, istjera iz Hrvatske 
Domagojeve sinove i sam zasjede na očevo prijestolje. 

Koji je uzrok bio ovim trvenjima u Hrvatskoj? Dva: 
politički i vjerski. Franci i Bizantinci, papa rimski i cari- 
gradski patrijarha imali su u Hrvatskoj svojih pristaša. Bi- 
zantinci su htjeli istisnuti iz Hrvatske upliv franački, pa 
da i Hrvatska kao i dalmatinski gradovi priznadu samo 
vlast cara bizantinskoga. Isto tako htio je carigradski patri- 
jarka podvrći Hrvate i hrvatsku crkvu pod svoju vlast, 
kao što su mu Latini u dalmatinskim gradovima bili pod- 
ložni. Nadbiskup u Splitu smatrao se je nasljednikom sta- 
rih nadbiskupa u Solinu, koji su imali duhovnu vlast nad 


čitavom rimskom Dalmacijom. Hrvati su naprotiv prizna- 
vali franačku vrhovnu političku vlast, a za crkvenoga 
svoga poglavicu imali su posebnoga narodnoga biskupa u 
Ninu, koji se je zvao »biskupom Hrvata«, a bio je podre- 
đen patrijarki u Akvileji, a po njemu papi u Rimu. Sva je 
Hrvatska, dalmatinska i posavska, slušala hrvatskoga bis- 
kupa i njegova se vlast protezala sve do samih zidina la- 
tinskih gradova. 

Nije za to čudo, da su među Hrvatima bile onda 
dvije stranke, jedna za Franke i papu, druga za Bizantince 
i carigradskog patrijarku. Trpimirovi sinovi i narod u ne- 
posrednoj blizini dalmatinskih gradova, voljeli su Cari- 
gradu, a Domagojevi sinovi Rimu. Iz ovih razloga bilo je 
u hrvatskoj državi trzavica i buna, u kojima su Trpimiro- 
vići, kao pristaše Bizanta, izgubili prijestolje i morali bje- 
žati iz zemlje, a za tim isto tako Domagojevići, kao pri- 
staše Rima. 

Kad se je ono g. 878. vratio Zdeslav iz Carigrada 
uz pomoć bizantinskog dvora, otjerao je Domagojeve si- 
nove i zavladao sam. Prva mu je briga bila, da državu i 
narod hrvatski podloži caru i patrijarki bizantinskomu. 
S njim dođe jedan dvorski dostojanstvenik, koji je imao 
da upravu zemlje uredi po bizantinsku. Također su za 
njim došli mnogi grčki svećenici, koji su imali da hrvatsku 
crkvu privedu u krilo istočne crkve, kojoj je onda na glavi 
bio glasoviti Fotije, začetnik crkvenoga raskola. 

Protiv ove nasilne Zdeslavljeve državne i crkvene 
politike podiže se u Hrvatskoj velika buna. U svibnju g. 
879. dođe do prevrata i građanskog rata, a knez Zdeslav 
u okršaju plati glavom. Pobijedila je stranka franačko- 
rimska, koja uzdigne na kneževsko prijestolje Branimira, 
po svoj prilici sina Domagojeva. 

Knez Branimir (879.—892.) odmah javi papi Ivanu 
VIII., da se narod i svećenstvo hrvatsko vraća rimskoj cr- 
kvi. Hrvatskim biskupom u isti mah bi izabran đakon Teo- 
dozije, koji polovinom g. 880. krene u Rim, da uredi i učvr- 
sti odnošaj hrvatske crkve s papom. Ako nije prije, to se 
je za stalno sada Teodozije sastao i upoznao u Rimu sa 
sv. Metodom i s njegovim djelovanjem za slavenski jezik 
u crkvi. Ovom je zgodom bez dvojbe i Teodozije dobio 
za svoju hrvatsku crkvu sve one povlastice, koje je papa 
dao sv. Metodu glede uporabe slavenskog jezika u službi 
božjoj. 

Tako se je hrvatski narod za uvijek pridružio ka- 
toličkoj crkvi, ali u isto se je vrijeme ogradio svojim je- 
zikom protiv latinizacije sa strane latinske crkve u Dalma- 
ciji. Ovim je Teodozije postavio temelj glagoljačkoj hrvat- 


skoj knjizi, iz koje se kasnije razvila hrvatska književnost. 
Slavenski jezik raširio se i uhvatio duboka korijena u hr- 
vatskim crkvama sve do dalmatinskih gradova. 

Tolika je bila moć kneza Branimira i toliki ugled 
biskupa Teodozija, da su splitski Latini god. 886. izabrali 
Teodozija svojim nadbiskupom, na što je Teodozije priveo 
splitsku crkvu papi. Mislio je valjda Teodozije i Branimir, 
da će se tako moći hrvatska i latinska crkva u Dalmaciji 
sjediniti pod jednini nadbiskupom, koji će biti prvostolni- 
kom u Hrvatskoj i Dalmaciji. 

Ovo je stanje na žalost potrajalo kratko vrijeme. 
Oko g. 892. nestaje Branimira i Teodozija. Moguće je, da 
je opet nastao prevrat u državi, jer Trpimirovi sinovi ni- 
jesu spavali. Poslije Branimira sjede na hrvatsko prijestolje 
knez Mutimir (892.—910.) sin Trpimirov i brat Zdeslavljev. 

Mutimir je sada sasvim oslobodio hrvatsku državu 
od franačkog gospodstva, ali rek bi da nije ni pokušao, da 
hrvatsku crkvu opet podloži carigradskom patrijarki. To je 
doduše učinio novi splitski nadbiskup Petar II., dočim je 
hrvatski biskup Adelfred ostao vjeran papi. Ova dvojica 
prepirali su se za neke zemlje oko crkve sv. Jurja u Putalju 
(danas Kaštel Sućurac kod Splita), a sudio im je dneva 28. 
rujna 892. knez Mutimir na Bijaćima pred crkvom sv. 
Marte. U pratnji Mutimirovoj bili su mnogi župani, tri 
kneževa komornika: postelnik. buzdovnik i štitonoša, te 
poglavica hrvatskih samostana. I knjeginja je imala svoju 
posebnu pratnju župana i komornika. Iz ovoga se dade za- 
ključiti, da je hrvatska kneževina krajem IX. v. bila ure- 
đena kulturna država po uzoru zapadnom. 

Kao što su se u Hrvatskoj borile dvije porodice o 
vlast i gospodstvo, tako je bilo i u susjednoj Srbiji, gdje 
su se rođena braća gonila, a sve na štetu svoga naroda i ko- 
rist tuđinca. Spomenuli smo, kako je knez Trpimir branio 
Srbiju od Bugara. Sada i knez Mutimir pruža ruku pomoć- 
nicu braći Srbima. Sinovi srpskog kneza Vlastimira: Muti- 
mir, Stojmir i Gojnik bili su razdijelili očevinu, pa se do 
malo posvadiše. Mutimir nadjača braću i posla ih u Bugar- 
sku, a kod sebe zadrži samo Petra, sina Gojnikova. Uslijed 
toga nastaše u Srbiji unutarnje borbe, za kojih jedni traže 
oslona u Bugarskoj, drugi u Hrvatskoj, treći u Carigradu. 
Petar umače iz ruku stričevih u Hrvatsku, te uz pomoć hr- 
vatskoga kneza Mutimira provali god. 892. u Srbiju. Petar 
svlada stričeviće: Pribislava, Brana i Stjepana i progna ih 
u Hrvatsku, gdje svi pomriješe osim Brana. Ovaj g. 894. 
udari sa sinom Pavlom iz Hrvatske u Srbiju, no knez ga 
Petar pobijedi, uhvati i oslijepi. Da nevolja bude teža. 
udari za tim na Petra iz Bugarske stričević mu Klonimir. 


sin Stojmirov. Petar i njega svlada (g. 896.) i pogubi, pa 
onda sklopi mir s bugarskim knezom Simeonom i predade 
mu slijepoga Brana sa sinom mu Pavlom. Sada je knez Pe- 
tar Gojniković sam bez takmaca zavladao Srbijom. 

Ovakovo je bilo stanje u Hrvatskoj i u bližnjoj 
Srbiji za vrijeme kneževanja Mutimira pri kraju IX. i po- 
četkom X. vijeka. Jedan kameni natpis iz god. 895. još spo- 
minje Mutimira, a za tim mu se gubi trag. Drži se, da je 
umro oko g. 910. Za Mutimirova vladanja nestalo je u Hr- 
vatskoj unutarnjih trzavica, a to je pridonijelo, da su se 
prilike u državi sredile i da je ugled Hrvatske među su- 
sjedima bio velik. Mutimir je učvrstio rod Trpimirovića 
na hrvatskom prijestolju i tako su prestale borbe s Doma- 
gojevićima o prevlast. 


II. TOMISLAV. 


1. Tomislav, zadnji knez hrvatski 
(910.—924.). 


Kneza Mutimira naslijedio je knez Tomislav, čije 
se ime prvi put spominje g. 914. u povijesti Tome, split- 
skoga arciđakona (+ 1268.), ali se općenito uzima, da je već 
g. 910. stupio na prijestolje. On je po svoj prilici sin Muti- 
mirov i unuk Trpimirov. Stara hrvatska kronika kaže, da 
je Tomislav bio »mlad i kripak u rvanjih«, prema tome on 
je još mlad zasio na hrvatsko prijestolje. 


Trebao je tada Hrvatskoj mlad i hrabar knez, jer 
su se okolo nje odigravali veliki događaji, koji su mogli 
i nju da zahvate u vrtlog i upropaste. Red i mir u kući omo- 
gućili su Tomislavu, da se svim silama posveti vanjskim 
događajima i da bijesne valove jakom rukom odbije od 
svoje domovine. 


Počeli su dopirati do dalmatinskih Hrvata vapaji 
posavske braće, koju su divlje madžarske čete na brzim 
konjima tjerale s očinskog ognjišta. U Tomislavljevu kne- 
ževinu hrpimice su pridolazili bjegunci, koji su braći kazi- 
vali, kako im je zemlja opustošena i bez poglavice. Uz to 
su Madžari pri svojim pljačkaškim napadajima na Italiju 
i Njemačku prolazili kroz Hrvatsku i nanašali narodu ve- 
like štete. Sve je to pobudilo Tomislava, da oružanom silom 
obrani svoju zemlju i oslobodi braću u posavskoj Hrvat- 
skoj. Raskriljenih ruku dočekaše posavski Hrvati svoga 
osloboditelja. No Madžari se ne daju otjerati iz bogate zem- 
lje. Za to dođe do rata između Hrvata i Madžara. Naša kro- 
nika o tome piše: »I kraljujući (vladajući) Polislav (To- 
mislav) u to vrijeme biše u kraljevstvu ugarskom kralj 


imenom Atila (Arpad). I on skupi vojske i izađe s vojskom 
na kralja Polislava. Biše Polislav mlad i kripak u rvanjih. 
i činiše među sobom mnoga rvanja i vazda Atila, kada se 
bijahu, izgubljaše, i napokon ne mogaše suprotiviti se i po- 
-ježe«. 

Po Tomislavu oslobođeni posavski Hrvati drage 
se volje združe s dalmatinskom Hrvatskom i priznadu To- 
mislava svojim knezom. Posljedica Tomislavljeve pobjede 
nad Madžarima bila je ta, da je sjedinio sve Hrvate u je- 
dnu državu i postavio rijeku Dravu za sjevernu među 
svoje velike kneževine. Kasnijih vijekova neprijatelj je 
opet dijelio i cijepao Hrvate, ali misao ujedinjenja i slo- 
bode nije nikada ugasila kod Hrvata. Sto Ljutovidu Posav- 
skom nije bilo pošlo za rukom, da utemelji veliku i jaku 
državu, to je sada Tomislav sretno izveo. 

Pobjeda Tomislavljeva dokazuje, da je onda Hr- 
vatska imala jaku i uređenu vojsku, a ova se je ujedinje- 
njem svih Hrvata sada povećala. Car Konstantin Porfiro- 
genit (948.—952.) piše. da je u ovo doba Hrvatska mogla 
dignuti 60 hiljada konjanika i 100.000 pješaka, da je imala 
80 velikih brodova, na svakom do 40 ljudi, i 100 manjih 
lađa, na svakoj 10—20 mornara. Po ovom broju vojske 
može se izračunati, da je onda Hrvatska imala do dva mili- 
juna stanovnika. 

Madžari su i kasnije više puta (g. 919.. 921.. 922. i 
926.) pokušali osvojiti Posavinu, ali ih je junački Tomislav 
uvijek odbio i zauvijek odalečio od hrvatske zemlje. 

Zatim je morao Tomislav da budnim okom prati 
događaje, koji su se zbivali na istoku Hrvatske, u Srbiji i 
Bugarskoj. Kazali smo, kako se je srpski knez Petar Goj- 
-iković bio združio s bugarskim knezom Simeonom (892.— 
927.) i predao mu Pavla Branovića, te je mirno vladao neko 
vrijeme u Srbiji. No mirovanje mu dodija, pa navali i os- 
voji oblast Neretvansku, koju je držao humski knez Mihajlo 
Višević (oko 910.—930.) S toga dođe do sukoba između srp- 
skog i humskog kneza. Petar se je više uzdao u moć cara 
bizantinskoga i bio je priznao njegovu vrhovnu vlast nad 
Srbijom. To dobro dođe Mihajlu, pa se združi (912.) s bu- 
garskim knezom Simeonom protiv kneza Petra. Rat us- 
plamti između Petra i Simeona, koji se smatrao neograni- 
čenim gospodarom Srbije. Petar bi uhvaćen i odveden u 
Bugarsku, gdje i umre, a srpskim knezom postade (917.) Pa- 
vao Branović, bugarski štićenik. Sada Mihajlo uze natrag. 
Neretvansku oblast i u svojoj vlasti ujedini Neretvu. Hum. 
Travanja i Duklju. 

Bizant je krivim okom gledao bugarskoga štiće- 
nika na srpskom prijestolju, jer je knez bugarski Simeon 

bio zakleti neprijatelj carstvu bizantinskomu. Simeon je 
snovao kako će na ruševinama carstva podignuti bugarsku 
veliku državu sve do Bospora i Jadrana. Za to je više puta 
s vojskom dolazio pod Carigrad, odakle su ga Grci teškom 
mukom odvraćali. Simeon je bio doveo bizantinsko carstvo 
na rub propasti, osobito kad je u bitci na rijeci Aheloju 
(kod današnjeg Burgasa, blizu Crnog mora), dneva 20. ko- 
lovoza 917., porazio grčku vojsku. Slavodobitni knez Si- 
meon uđe na to u svoju prijestolnicu Veliku Prijeslavu i 
proglasi se »carem Bugara i samodršcem Grcima«. Njegova 
se država protezala od Beograda skoro sve do zidina Cari- 
grada, od ušća Dunava do Tesalije i južnog Epira, a ticala 
je tri mora: Crno, Egejsko i Jadransko. Da svoju državu 
učini sasvim neodvisnom od Carigrada, ustanovi Simeon 
bugarsku patrijaršiju i nadbiskupu Leontiju udijeli naslov 
bugarskoga patrijarke. Tim je Bugarska bila potpuno iz- 
jednačena s Carigradom. 


Grci se u Carigradu našli na stotinu muka. U svr- 
hu da Simeonu ometu račune i da uspostave u Srbiji svoj 
ugled, pošalju protiv kneza Pavla stričevića mu Zahariju. 
Ovaj uz pomoć bizantinsku prodre u Srbiju, ali bi potu- 
čen i bačen u bugarsku tamnicu (920.). Kad ta bizantinska 
spletka nije uspjela, obrati se car Roman Lekapin, suvladar 
Konstantina Porfirogenita, knezu Pavlu, ne bi li ga lijepim 
načinom privukao na svoju stranu. Pavao ga posluša, odreče 
se Simeona i pokloni se grčkom caru. 


Uprav se je Simeon spremao na Carigrad, kad do- 
znade za Pavlovu nevjeru. Oslobodi Zahariju iz tamnice, 
s njim se i izmiri i posla ga s bugarskom vojskom u Sr- 
biju. Zaharija zbaci Pavla i sam se postavi na prijestolje 
(921.) kao bugarski sluga. Sada Simeon slobodno svom si- 
lom udari na bizantinsko carstvo. 

U velikoj nevolji, koja je snašla Grke, obrate se 
car Roman i patrijarka Nikola papi za pomoć. Da lakše 
predobiju papu izmire se (923.) s rimskom crkvom. Tako je 
bilo obnovljeno jedinstvo kršćanske crkve. Nu Grcima osim 
moralne papine pomoći trebalo je i vojničke. Carigradu su 
bile dobro poznate vrline hrvatskoga kneza Tomislava i 
junaštvo njegove vojske. Osim na Tomislava baci carski 
dvor oko i na humskoga kneza Mihajla. Ovoj dvojici po- 
nudi bizantinski car savez protiv Simeona. Za ovako ve- 
liku uslugu dobio je Tomislav od Bizanta carske gradove 
u Dalmaciji, da s njima upravlja kao carski »prokonzul«. 
I carigradski patrijarka odreče se svoje vlasti nad dalma- 
tinskom crkvom i prepusti je papi. Na ovaj način došla je 
dalmatinska crkva opet u krilo papino, a dalmatinski gra- 


dovi i otoci pod političku vlast kneza Tomislava i u vezu 
hrvatske države. 

Da savez Bizanta s Tomislavom i s Mihajlom bude 
jači, privukoše Grci u savez i srpskoga kneza Zahariju, 
koji zbaci bugarsko gospodstvo i zamijeni ga s grčkim. 
Bizantinci su ovako okupili tri bližnja kneza protiv silnoga 
Simeona. koji je uprav tada podsjedao Carigrad. Cim je 
Simeon doznao za taj savez, razumio je odmah, da nema 
govora o osvajanju Carigrada, dok mu za leđima stoje sa- 
veznici. Kad mu dneva 9. rujna 921. dođoše u tabor car Ro- 
man i patrijarka Nikola, sklopi s carem primirje, napusti 
podsadu i krene natrag, da najprije kazni nevjernoga Za- 
hariju. 

Nema dvojbe, da su Hrvati sada dali pomoć Sr- 
bima. Knez Zaharija pobijedi bugarske vojvode Sigricu i 
Marmama, a njihove glave i oružje posla u Carigrad u 
znak pobjede. Da ovaj poraz osveti, pošalje Simeon novu 
vojsku s novini pretendentom na srpsko prijestolje. Casla- 
vom. Zaharija se ispred bugarske sile povuče u Hrvatsku. 
Pobjedonosni Bugari prolazili su Srbijom i pozvaše neke 
srpske župane, da dočekaju i priznadu Caslava za kneza. 
Ljuto se prevariše župani, jer ih Bugari uhvatiše i okovaše. 
Sada je bugarska vojska slobodno harala po Srbiji i pučan- 
stvo ubijala i vodila u ropstvo. Mnogima ipak uspije da 
pobjegnu, osobito u Hrvatsku, tražeći zakloništa i pomoći. 
Srbija hi uništena i postade dijelom velike bugarske dr- 
žave (924,). 

Kaznivši tako kneza Zahariju i Srbiju, odluči Si- 
meon da se osveti Tomislavu i Hrvatima, koji su ih bili 
uzeli u zaštitu. Bugarski vojskovođa Alogobotur provali 
krajem 924. ili početkom 923. u Hrvatsku. Tomislav je do- 
bro uvidio pogibelj, koja mu je zaprijetila, pa sakupi svoju 
vojsku i dočeka Bugare. Negdje na istočnom međašu Hr- 
vatske dođe do odlučne bitke, u kojoj propade bugarski 
vojskovođa sa čitavom svojom vojskom. 


Sjajnom ovom pobjedom spasio je To- 
mislav Hrvatsku, aako Srbiju nije u isti mah 
oslobodio, to je ipak pomogao, da se Srbi za 
malo godina otresu bugarskoga ropstva, i 
uskrise svoju kneževinu, jer od udaraca To- 
mislavljeve desnice nije se. bugarska voj- 
ska mogla da osvijesti. Tomislav je time ta- 
kođer spasio i Carigrad, jer Simeon više ni- 
je mogao ni da sanja o osvojenju bizantin- 
skog carstva. 


Slava kneza Tomislava i njegove hrabre vojske 
puče na sve strane. O njoj se i u kasnija vremena pričalo 
na daleko. Ruski ljetopisac Nestor piše: »Simeon pođe na 
Hrvate i pobijeđen bi od Hrvata«. 


2. Tomislav, prvi kralj hrvatski 
(925.— oko 928.) 


Kad je ono bugarski knez Simeon g. 917. pobjedom 
na rijeci Aheloju došao na vrhunac svoje moći i slave, pro- 
glasio se carem bugarskim. Tako je i hrvatski knez Tomi- 
slav, koji je već otprije bio proširio mede svoje države i 
pod svoju vlast okupio sve Hrvate, pobjedom bugarske voj- 
ske g. 924.—925. stigao na vrh svoje slave. Pobjednik Ma- 
džara i Bugara, saveznik i spasitelj bizantinskog carstva, 
gospodar čitave Hrvatske i Dalmacije. Tomislav je pravom 
svoja djela htio da okruni najvećom počasti, a ta je bila 
kraljevska kruna. U ovo doba, oko g. 925. Tomislav se pro- 
glasi i okruni za kralja hrvatskoga. Pismo pape Ivana X. 
od g. 925. prvi je pisani spomenik, koji Tomislava nazivlje 
kraljem. 


Bilo je nekih, koji Tomislavu nijesu priznavali 
kraljevski naslov, jer su se dizali riječi Tome arciđakona, 
koji piše, da je Stjepan Držislav (969.—997.) bio prvi kralj 
hrvatski. Ovo je mišljenje propalo s otkrićem nadgrobnog 
natpisa kraljice Jelene (+ 975.) u Solinu. Natpis kaže, da 
je ona bila majka Držislavljeva, a žena kralja Mihajla 
Krešimira (949.—969.). Dakle je ne samo Držislav nosio na- 
slov kraljevski, nego i njegov otac Krešimir. Po tome je 
jasno, da Držislav nije bio prvi kralj hrvatski. Papa čisto 
govori, da je Tomislav kralj, a poznato je. da je papa bio 
dobro upućen u hrvatske prilike i da njegova kancelarija 
nije dijelila naslova, kojih nije bilo. Za to možemo sa stal- 
nošću kazati, da je Tomislav bio kralj i to prvi kralj hr- 
vatski, jer prije njega hrvatski vladari nose naslov kne- 
ževski. 

Sva naša starija povijest nije nam dovoljno po- 
znata, jer se sačuvalo malo isprava, koje bi nam potanko 
objasnile život i djela naših kraljeva. To se tiče i vladanja 
Tomislavljeva, osobito njegova proglašenja i krunjenja za 
kralja. Ipak i sitnice povjesne i kasnije pripovijedanje na- 
rodno i pisane uspomene mogu nam u ovom poslu da po- 
mognu. Tako nemamo dobrih suvremenih isprava o mjestu, 
gdje se je Tomislav krunio, ni ko ga je krunio, ni kakvom 
je krunom okrunjen. Pokušat ćemo ipak da o svemu tome 
dademo što vjerniju sliku služeći se uspomenama kasnijih 
vremena i primjerima onog doba. 


O mjestu, gdje se je Tomislav krunio kraljevskom 
krunom, hrvatska predaja kaže, da se je taj svečani čin 
obavio na Duvanjskom polju u današnjoj Bosni. Ova pre- 
daja i danas Živi u narodu, pa nema razloga, da joj ne vje- 
rujemo. Položaj Duvna bio je za to zgodan, jer je bilo u 
središtu same države, blizu dalmatinskim i posavskim Hr- 
vatima. Duvno je u ono doba bilo dobro napučeno i imalo 
je mnogo svećenstva. U Duvnu je bila neka crkva, koju je 
posvetio bl. German (+ oko 541.). biskup kapuanski. Ovdje 
je prije dolaska Hrvata bila i biskupija, ali se kasnije do- 
kinula, te je sada s njom upravljao hrvatski biskup u Ninu. 
Sve ove činjenice čine vjerojatnom hrvatsku predaju i za 
to središte proslave krunisanja Tomislavljeva danas je u 
Duvnu. 

Drugo zamršenije je pitanje: ko je Tomislavu po- 
slao kraljevsku krunu? Ako se osvrnemo na prije spome- 
nuti savez i prijateljstvo cara bizantinskoga s Tomislavom, 
te na zahvalnost carevu, što je Tomislav oslobodio Cari- 
grad od propasti, očito je, da su kraljevski znakovi došli 
iz Carigrada. Nije bez nekog oslona na starinske isprave 
Toma arciđakon napisao, da su hrvatski kraljevi primali 
znakove kraljevske časti od carigradskih careva i da su se 
zvali njihovim eparhima ili _patricijima. No opet nije is- 
ključeno, da je rimski papa poslao Tomislavu krunu kra- 
ljevsku. Car Simeon i njegovi nasljednici primili su car- 
sku krunu od crkve rimske i apostolske stolice, pa je to 
isto mogao i Tomislav. Kako bilo da bilo, Tomislav je okru- 
njen znanjem i odobrenjem Rima i Carigrada, jer raskola 
onda među njima nije bilo i za to se može vjerovati hrvat- 
skoj kronici, koja priča, da su na duvanjskom polju bili 
izaslanici papini i carevi. 

Još da kažemo, koji je crkveni dostojanstvenik 
stavio Tomislavu na glavu kraljevsku krunu. Drži se op- 
ćenito, da je to bio splitski nadbiskup. Protiv toga mišlje- 
nja mi držimo, da je ovu veliku čast imao narodni hrvatski 
biskup, kao duhovni poglavica crkve i naroda hrvatskoga. 
Splitski nadbiskup tek je pred dvije godine bio priznao 
papu. On je bio crkveni poglavica dalmatinskih biskupa, 
ali ne hrvatskoga naroda i hrvatske crkve. Nadbiskupov 
položaj u hrvatskoj državi nije još bio određen i utvr- 
đen, a _ vlast hrvatskoga biskupa bila je u čitavoj Hr- 
vatskoj priznata. Mi ćemo još ustvrditi, da je Tomi- 
slav, slijedeći primjer Simeona bugarskoga, bio uzdigao 
u ovo vrijeme hrvatskoga biskupa _ na viši stepen_i 
da ga je proglasio poglavicom i prvosiolnikom u Hrvat- 
skoj i Dalmaciji. Tada je hrvatskim biskupom bio glaso- 
viti Grgur Ninski. Suvremeni Latini kažu, da je Grgur že- 


lio sebi prisvojili prvenstvo (primat) nad dalmatinskim bis- 
kupima, a Toma arciđakon veli, da je Grgur za sebe tražio 
metropolitsko pravo. Kako pak u Hrvatskoj nije bilo dru- 
goga biskupa osim ninskoga, to je Tomislav htio, da mu 
podvrgne sve dalmatinske latinske biskupe i istoga nadbis- 
kupa splitskoga, pa da onda među njima Grgur bude prvi. 
Sudeći po jednom zaključku splitskoga crkvenoga sabora, 
utvrđeno je, da je Tomislav to htio da izvede i prema tomu 
da je bio na strani Grgurevoj, a protiv nadbiskupa split- 
skoga. Iz ovih razloga mi tvrdimo, da je hrvatski biskup 
Grgur Ninski okrunio Tomislava, a ne splitski nadbiskup. 

Tako je Tomislav g. 925. bio okrunjen na Duvanj- 
skom polju po hrvatskom biskupu Grguru za prvoga hrvat- 
skoga kralja. 

U Splitu u gradskoj krstionici još je i danas jedan 
odlomak kamene ploče, na kojoj je uklesana jedna osoba 
s krunom na glavi i s križem u ruci, sjedeći na prijestolju. 
Po Kukuljeviću i nekim drugim učenjacima ona osoba pri- 
kazuje kralja Tomislava. Suvremenici opisuju bugarskoga 
cara Simeona, obučena u carsko odijelo. Imao je odijelo 
potkano dragim kamenjem, s nizom novca oko vrata i griv- 
nama na rukama, opasan purpurnim pojasom, niz koji se 
spustio pozlaćeni mač. Tako ukrašen sjedi on u sredini svo- 
jih boljara, koji su također okićeni zlatnini lancima oko 
vrata, pojasima i grivnama. Vjerojatno je, da je i kralj 
Tomislav ovako sjajno bio odjeven. Njegovu pratnja i nje- 
gov kraljevski dvor svakako su bili sjajniji nego li za nje- 
gova oca Mutimira. 


II. BORBA ZA PRVENSTVO HRVATSKOGA BISKUPA. 


I Prvi crkveni sabor u Splitu g. 925 


Svojom krunidbom Tomislav je ne samo sebe 
ovjenčao slavom, nego i hrvatskoga biskupa Grgura, koji 
je sada bio smatran prvim među svim biskupima u državi. 
Taj njegov novi položaj imao je da bude priznat i potvrđen 
od pape. No u tom njegovom nastojanju naišao je na naj- 
žešću protimbu splitskoga nadbiskupa, koji je morao da 
bude zbačen s dosadašnjega dostojanstva. Uz nadbiskupa 
su bili svi dalmatinski Latini i njihovi biskupi, a uz Gr- 
gura kralj Tomislav, hrvatski velikaši, svećenstva i sav hr- 
vatski narod. Nastade borba između Splita i Nina, dalma- 
tinskih Latina i Hrvata. Sva latinska mudrost i oholost uro- 
tila se protiv Grgura. Splićani su sada stali dokazivati, da 
je njihov nadbiskup zakoniti nasljednik solinskih nadbis- 
kupa, te da u svojoj crkvi oni imaju moći sv. Dujma. pr- 
voga solinskoga biskupa i učenika sv. Petra. Tim su htjeli 


kazati, da je solinsko-splitska crkva apostolskog porijetla. 
što crkva hrvatska nije mogla da dokaže. Tvrdili su još 
Splićani, da su negdašnji solinski nadbiskupi uvijek imali 
duhovnu oblast nad Hrvatima. Protiv Hrvata i Grgura iz- 
mislili su dalmatinski Latini još jedno strahovitije oružje, 
kojim su unaprijed znali, da će ih pred papom omraziti. 
Hrvatska crkva služila se jezikom sv. Metoda, pa su dalma- 
tinski Latini tu okolnost izrabili protiv Hrvata i prikazali 
ih papi kao sljedbenike krive neke nauke. 

Spor, koji je među hrvatskim biskupom i splitskim 
nadbiskupom nastao, nije se mogao drugčije riješili, nego 
po papi. Jedna i druga stranka obratila se je papi Ivanu X., 
da on pitanje raščisti. Papa udovolji njihovoj molbi i po- 
šalje u Hrvatsku svoje poslanike: jakinskoga biskupa Ivana 
i Lava prenestinskoga. Ovi odmah sazovu u Split crkveni 
sabor g. 925. 

Uz nadbiskupa Kana i ostale dalmatinske biskupe 
došli su na sabor hrvatski biskup Grgur, kralj Tomislav, 
hrvatski velikaši, humski knez Mihajlo i neki srpski veli- 
kaši, koji su bili u Hrvatskoj kao bjegunci. 

Ovom prigodom poslao je papa jedno pismo kralju To- 
mislavu, knezu Mihajlu, županima i svemu narodu hrvat- 
skomu, kojim izražava želju, da hrvatska djeca uče latin- 
ski jezik i traži, da se Bogu ne prinosi žrtva u slavenskom 
jeziku. Drugo pismo upravi papa nadbiskupu splitskomu i 
ostalim dalmatinskim biskupima, pa ih kori što su se dali 
u krilo istočne crkve i tim prouzrokovati, da se je među 
Hrvatima raširila neka druga nauka, koje nema u svetim 
knjigama, i da su Hrvati zabacili ustanove evanđelja i apo- 
stolske naredbe, te se ravnaju po nauku nekoga Metoda, 
koji se ne nalazi nigdje među svetim piscima. Za to ih po- 
zivlje, da odlučno uznastoje oko popravka u hrvatskoj zem- 
lji i da se služba Božja obavlja po običaju rimske crkve 
jezikom latinskim, a ne tuđim. 

Iz sadržaja ovih dvaju pisama dade se zaključiti, 
da su dalmatinski Latini kod pape najviše udarali na Hr- 
vate kao tobožnje krivovjerce, ali iz saborskih zaključaka 
vidimo, da je njima bila glavna svrha, da se hrvatskomu 
biskupu ne priznade prvenstvo, nego da prvak bude latin- 
ski nadbiskup u Splitu. Kako su Latini na saboru imali ve- 
ćinu, to im je bilo lako postići što su htjeli. Nadbiskup je 
prikazao pitanje prvenstva onako, kako je njemu išlo u 
prilog, te se većina nije ni obazirala na razloge hrvatskoga 
biskupa. U saboru je nastalo živo prepiranje, podigla se 
zaglušna vika i buka. Kralj Tomislav i svi hrvatski velikaši 
tražili su, da sve biskupije u opsegu splitske nadbiskupije, 
to jest: zadarska, rapska. krčka, osorska, stonska. dubro- 


vačka i kotorska, budu podvrgnute hrvatskomu biskupu. 
Da li se knez Mihajlo pridružio ovom zahtjevu, ili je on 
htio posebnu nezavisnu nadbiskupiju za svoju kneževinu, 
to se ne zna. Cini se, da je i biskup zadarski, Formin, htio 
da bude prvostolnikom, jer je u ono doba Zadar bio glav- 
nim gradom latinske Dalmacije. 

Došlo je napokon do zaključka većine. Najprije je 
prihvaćeno, da crkva splitska ima prvenstvo nad svim cr- 
kvama u kraljevstvu i da joj po zakonu pripada naslov me- 
tropole nad svim biskupijama, pa da s toga nadbiskup 
splitski ima pravo sazivati sinode i posvećivati ostale bis- 
kupe. Onda se je izričito zaključilo, da hrvatski biskup ima 
da bude podložan splitskoj metropolitskoj crkvi kao i os- 
tali dalmatinski biskupi. Za tim je sabor skučio vlast nin- 
skoga biskupa i odredio, da svaki biskup mora da ima tačno 
označene međaše i da u tuđoj biskupiji ne smije posveći- 
vati crkava ni rediti svećenika. Konačno je većina sabor- 
ska ustala protiv kralja Tomislava i hrvatskih velikaša, za- 
prijetivši, ako ostanu kod svoga zahtjeva, neka latinski bis- 
kupi po Hrvatskoj, to jest izvan svojih biskupskih gra- 
dova, nikoga ne krste, niti crkve posvete, niti svećenika 
zarede, a tako će mnogi Hrvati ostati bez službe Božje i 
bez sakramenta, jer hrvatski biskup ne može svuda da do- 
pre. Za sve posljedice, kažu oni, neka pred Bogom odgo- 
varaju Hrvati i njihov biskup! 

Kad su tako dalmatinski biskupi oborili hrvatskoga 
biskupa i ustrašili Hrvate, pređoše da istrijebe iz hrvatske 
crkve Metodov jezik. Razumjeli su sami, da se to ne može 
na brzu i laku ruku izvesti, jer bi hrvatske crkve opustile. 
Za to je zaključeno, da ni jedan biskup više ne redi novih 
slavenskih svećenika, a oni, koji su prije bili ređeni, neka 
služe Bogu u samostanima ili kao niži redovnici, ali u cr- 
kvi ne smiju mise služiti u slavenskom jeziku. Jedino, ako 
koji biskup ne bude imao dovoljno dušobrižnog svećenstva, 
može od pape zamoliti, da im dozvoli vršiti svećeničku 
službu. 


Tim saborskim zaključcima udaren je pastir, a nje- 
gove ovce raštrkane. Nu pastir hrvatskoga naroda, biskup 
Grgur, nije pod udarcima pao ni klonuo. On se potuži papi 
protiv saborskog zaključka, kojim je čast prvostolnika bila 
priznata splitskom nadbiskupu, a ne njemu. Papa ne odo- 
bri taj zaključak, nego pozove nadbiskupa ili jednoga od 
dalmatinskih biskupa, da dođe s Grgurom u Rim, gdje će 
se pitanje po pravičnosti riješiti. 


2. Drugi crkveni sabor u Splitu g. 928 


Ne znamo, je li Grgur išao u Rim, ali svakako stvar 
se otegla za pune dvije godine. Splićani su više puta kod 
pape požurivali riješenje, no nijesu ga dobili. Bit će to iz 
razloga, što je tada papa bio zaokupljen poslovima u dru- 
gim zemljama, a i zbog ratnih prilika, u koje se je opet Hr- 
vatska uplela. Car Simeon nije mogao zaboraviti poraza 
svoje vojske. U proljeće g. 927. povede on glavom svoju 
vojsku, da se osveti Tomislavu. I ovoga puta bila je bu- 
garska vojska ametom potučena (26. svibnja 927.). Kaže se, 
da je sutradan Simeon od tuge i žalosti umro. 


Simeona naslijedi sin Petar, vladar pobožan i mi- 
roljubiv, koji se izmiri s Grcima i s Hrvatima. Petar zamoli 
papu, da ga okruni carskom krunom, a također da ga po- 
miri s Tomislavom. Papa pošalje preko Hrvatske u Bugar- 
sku svoje poslanike: biskupa Madalberta i vojvodu Ivana. 
Ovi su imali da ispune obe želje Petrove, što su oni sretno 
i učinili uspostavivši dobre odnošaje između Hrvatske i Bu- 
garske. Nakon ovoga oni se g. 928. povratiše u Split. 


Papa je biskupu Madalbertu još bio stavio u duž- 
nost, da riješi na licu mjesta pitanje prvenstva između nad- 
biskupa splitskoga i biskupa hrvatskoga. U tu svrhu sazove 
Madalbert u Split crkveni sabor, na koji su došli nadbiskup 
Ivan, biskup zadarski Formin i ninski Grgur. S hrvatskim 
biskupom bili su i hrvatski velikaši, a valjda i kralj Tomi- 
slav. Kažemo valjada, jer sva je prilika, da on nije lično 
pristupio, nego da je poslao svoga zamjenika, člana kra- 
ljevske kuće. To mislimo, jer saborski spisi spominju kne- 
ževića, a ne kralja hrvatskoga. 


U riješenju spora između nadbiskupa i biskupa Gr- 
gura uzelo se je za temelj ono crkveno stanje, koje je bilo 
u rimskoj Dalmaciji prije dolaska Hrvata, dakle kad nije 
bilo ninske biskupije, ni hrvatske države. Prema tome po- 
novno je priznato prvenstvo splitske crkve, kao što je ta- 
kođer priznat zakoniti opstanak svih starih dalmatinskih 
biskupija, samo se to nije priznalo Ninu, jer se je ustano- 
vilo, da crkva ninska nije u staro doba imala svoga pra- 
voga biskupa, nego nadpopa, koji je nedozvoljenim nači- 
nom dobio naslov biskupa, ili po riječima pape Lava VI, 
koji je silom prilika, u doba, kad su dalmatinski biskupi 
bili pod vlašću carigradskog patrijarke, postao biskupom 
hrvatskoga naroda. Zbog ovih razloga sabor je dokinuo nin- 
sku biskupiju i odredio, da njezin dosadašnji biskup Grgur 
ide za biskupa u Skradin ili Sisak ili Duvno, gdje se imaju 
obnoviti stare biskupije. Ako Grgur hoće, neka uzme sve 
te tri biskupije, pa će opet — rugaju mu se protivnici — 


imati veliku i prostranu biskupiju, ali ne kao prvak, nego 
kao podređen splitskomu nadbiskupu. 

Biskup Grgur i sada se je usprotivio zaključcima 
saborske većine i nije htio da priznade vlasti splitskoga 
nadbiskupa. Još nije bio izgubio nade. Mislio je, da će još 
naći u Rimu zaštite i razumijevanja. Na njegovu nesreću 
uprav tada bio je svrgnut papa Ivan X., a izabran (u srpnju 
928.) papa Lav VI, koji bez oklijevanja potvrdi sve sa- 
borske zaključke. Osim toga novi papa ukori Grgura nin- 
skoga i Formina zadarskoga, što ne će da se pokore split- 
skomu nadbiskupu kao svome starješini, već sebi prisva- 
jaju to ime. Potvrđujući papa prvenstvo splitske crkve, na- 
redi da nadbiskup splitski bude poglavica duhovni u hrvat- 
skoj zemlji, a Grgur neka ide za biskupa samo u Skradin. 
Suviše mu zaprijeti, da će ga izopćiti, ako se bude pačao 
u tuđe biskupije. 

Eto tako je svršila borba oko crkvenoga prvenstva 
u Tomislavljevoj kraljevini. Podlegao je Grgur protiv ve- 
ćine dalmatinskih biskupa, koji nijesu dozvolili, da im Hr- 
vat bude prvakom. Dična stolica hrvatskih biskupa u Ninu 
ukinuta je, a splitski nadbiskup odsada nosi naslov »prvo- 
stolnika Dalmacije i čitave Hrvatske«. Hrvatski narod na 
taj se je način izmirio s Latinima u dalmatinskim grado- 
vima, a to je opet došlo u prilog Hrvatima. Hrvati su do- 
lazili u gradove, nastanili se u njima i malo po malo pohr- 
vatili ih. Tome neoružanomu osvajanju i tihomu pohrvaći- 
vanju imamo da zahvalimo početke hrvatske književnosti 
baš u tim negdašnjim latinskim gradovima. U Splitu rađa 
se prvi hrvatski pjesnik Marko Marulić. 


IV. SMRT KRALJA TOMISLAVA OKO GOD. 928. 


Kazali smo malo prije, da kralj Tomislav nije 
valjda lično prisustvovao drugomu saboru u Splitu.  Mo- 
guće je, da je tada bolovao ili je već bio mrtav. Svakako 
poslije g. 928. on nije bio više na životu. »I umri — kaže 
hrvatska kronika — slavom velikom«. Po toj kronici Tomi- 
slav je imao jednu kćer i dva sina, a vladao je sedamnaest 
godina (oko 910.—928.). Gdje je Tomislav umro i gdje je 
pokopan, nije nam na žalost ostalo upisano, niti se je do 
sada našao njegov grob. Ipak ne gubimo nade, da će se 
jednog dana, kad se ne budemo nadali, otkriti barem ko- 
mad ploče, koja je pokrivala kosti prvoga kralja hrvat- 
skoga. 

Mogao je doista kralj Tomislav da mirno i slavno 
zaklopi oči. On je prvi, ali i najslavniji kralj hrvatski. 
Oslobodio je sjevernu braću, posavske Hrvate, od madžar- 


skih navala, raširio svoju državu do Drave, ujedinio sav 
hrvatski narod u jaku kraljevinu, koju uvažava i rimski 
papa i bizantinski car, ta dva najveća vladara u Evropi. 
Nije Tomislav nikada navaljivao na drugoga, da mu otme 
zemlje i gradove, nego je samo branio svoj narod i skočio 
u pomoć braći, da ih drugi ne potlači. Taj lijepi Tomislav- 
ljev primjer slijedili su Hrvati uvijek. Nikada se nijesu 
polakomili za tuđim, ali za to do zadnje kapi krvi branili 
su svoje. Tomislav je pomagao i zaštićivao braću Srbe od 
bugarske sile. Nije ih odmah oslobodio, ali porazom bugar- 
ske vojske pridonio je, da su se Srbi do malo lako digli pro- 
tiv svojih tlačitelja, stresli tuđi jaram i uspostavili svoju 
nezavisnu kneževinu. 

Tomislav je pristajao i branio hrvatsku narodnu 
crkvu i pomagao biskupa Grgura, jer je znao, da će hrvat- 
ski narod u svojoj narodnoj crkvi naći najbolje zaklonište 
i da će uz crkvu napredovati u znanju i umijeću. Nije on 
išao za odcjepljenjem od Rima, nego samo za tim, da hr- 
vatski biskup bude na čelu katoličkoj crkvi u njegovoj dr- 
žavi. No Tomislav nije u tome uspio, jer se crkvena pita- 
nja ne rješavaju mačem i junačkom desnicom, a dalmatin- 
ski Latini imali su na svojoj strani jedno jako oružje, 
naime svoju starinu i prošlost. Oni su bili baštinici rimske 
slave i kulture, i to im je pomoglo, da u borbi pobijede sa- 
mo glede prvenstva splitskoga nadbiskupa, no glede sla- 
venskoga jezika u crkvi pobjedu su iznijeli Hrvati. 

Poslije prvog i drugog splitskog sabora povukli su 
se hrvatski svećenici u seoske crkve, da među prostim hr- 
vatskim narodom čuvaju jezik Metodov, amanet hrvatskih 
biskupa Teodozija i Grgura. Nije bilo sile, koja im je mo- 
gla iz srca iščupati ljubavi prema svome narodu i jeziku. 
Mnogo progonstva su pretrpjeli, ali su ipak uvijek saču- 
vali luč Metodove nauke. Hrvatski svećenici čuvali su i do- 
čuvali svome rodu hrvatski jezik i hrvatsku knjigu. Svo- 
jom ustrajnošću oni su postigli, da se je u dalmatinskim 
gradovima čula riječ hrvatska i da se je u dalmatinskim 
crkvama orio hrvatski jezik pri službi božjoj. Istina je, da 
je naš jezik u našim crkvama životario uz latinski, ali nije 
propao. 

Prohujilo je punih 1000 godina nad glavom i do- 
movinom hrvatskoga naroda. Mnogo zla, a malo dobra do- 
Živio je naš narod kroz ovaj dugi niz godina. Padali su di- 
jelovi Tomislavljeve kraljevine u tuđe šake. Mlečani su 
otrgli od majke Hrvatske čitavu Dalmaciju. Turci su osvo- 
jili Bosnu i Hercegovinu, Madžari su pritisnuli posavsku 
Hrvatsku. Naš narod nije ipak očajavao. Duša hrvatskoga 
naroda i pod različitim tuđim gospodarima ostala je jedna 


i čekala je, da na novo uskrsne _Tomislavljevo kraljev- 
stvo. To je hrvatski narod i dočekao. Poslije 1000 godina 
uskrslo je Tomislavljevo kraljevstvo u zagrljaju s bra- 
ćom Srbima, koje je Tomislav obranio od bugarskog rop- 
stva, i s braćom Slovencima, koji su se već onda uz Tomi- 
slava borili protiv Madžara. Veće zadovoljštine sjena kra- 
lja Tomislava nije mogla da ima, nego li je ova, kad nje- 
govi Hrvati u slobodnoj državi slave uspomenu 1000-godiš- 
njice njegovoga krunisanja. 

I duh Grgura Ninskoga danas uživa gledajući po- 
bjedu svoga rada i nastojanja. Dalmatinskih Latina nestalo 
je. U Dalmaciji, u Splitu, gospoduje hrvatski jezik, a na 
stolici latinskih splitskih nadbiskupa sjedi Hrvat-biskup, 
koji slavi sa svojom crkvom i svojim narodom 1000-godiš- 
njicu Tomislavljevu i Grgurovu. Nedavno je biskup split- 
ski pjevao u Solinu na grobu kraljice Jelene, žene Tomi- 
slavljeva unuka, svečanu službu božju u slavenskom  je- 
ziku, u onom jeziku sv. Metoda, koji je u splitskom saboru 
g. 925. bio istjeran iz crkve. Ovo je pobjeda Grgureva, ovo 
je zadovoljština, koju negdašnji latinski Split daje Grguru, 
hrvatskomu svećenstvu, hrvatskomu narodu. 

Još jednu zadovoljštinu traži od Hrvata njihov bis- 
kup Grgur i kralj Tomislav. Neka opet uskrisi naslov »hr- 
vatskoga biskupa«! Taj naslov bio je za neko vrijeme još 
za hrvatskih narodnih kraljeva dobio biskup u Kninu, ali 
i toga je opet nestalo. Prigodom 1000-godišnjice hrvatskog 
kraljevstva, neka se i ta čast uspostavi, da ujedinjeni Hr- 
vati u katoličkoj crkvi imaju na čelu i svoga hrvatskoga 
nadbiskupa. 

Na 1000-godišnjoj prošlosti neka hrvatski narod 
gradi svoju budućnost. Rijetki su narodi, koji su sličnu 
proslavu doživjeli. Bili su i propali i više ih nema. Hrvat 
je ostao! Pun volje za boljitkom i napretkom neka stupa, 
neka radi, da uzmogne dočekati u sreći i slobodi i drugu 
1000-godišnjicu svoga kraljevstva! 

